CELEX: 31983S3280
Language: el
Date: 1983-11-08 00:00:00
Title: Απόφαση αριθ. 3280/83/ΕΚΑΧ της Επιτροπής της 8ης Νοεμβρίου 1983 για τρίτη τροποποίηση της απόφασης αριθ. 2177/83/ΕΚΑΧ σχετικά με την παράταση του συστήματος επιτηρήσεως και ποσοστώσεων παραγωγής για ορισμένα προϊόντα των επιχειρήσεων της βιομηχανίας σιδήρου και χάλυβα

Avis juridique important

|

31983S3280

Απόφαση αριθ. 3280/83/ΕΚΑΧ της Επιτροπής της 8ης Νοεμβρίου 1983 για τρίτη τροποποίηση της απόφασης αριθ. 2177/83/ΕΚΑΧ σχετικά με την παράταση του συστήματος επιτηρήσεως και ποσοστώσεων παραγωγής για ορισμένα προϊόντα των επιχειρήσεων της βιομηχανίας σιδήρου και χάλυβα  

Επίσημη Εφημερίδα αριθ. L 322 της 19/11/1983 σ. 0035 - 0035

***** ΑΠΟΦΑΣΗ αριθ. 3280/83/ΕΚΑΧ ΤΗΣ ΕΠΙΤΡΟΠΗΣ  της 8ης Νοεμβρίου 1983  για τρίτη τροποποίηση της απόφασης αριθ. 2177/83/ΕΚΑΧ σχετικά με την παράταση του συστήματος επιτηρήσεως και ποσοστώσεων παραγωγής για ορισμένα προϊόντα των επιχειρήσεων της βιομηχανίας σιδήρου και χάλυβα  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Κοινότητας Άνθρακα κα Χάλυβα,  την απόφαση αριθ. 2177/83/ΕΚΑΧ της 28ης Ιουλίου 1983 για παράταση του συστήματος επιτηρήσεως και ποσοστώσεων παραγωγής για ορισμένα προϊόντα των επιχειρήσεων της βιομηχανίας σιδήρου και χάλυβα (1), όπως τροποποιήθηκε τελευταία από την απόφαση αριθ. 2748/83/ΕΚΑΧ (2), και ιδίως το άρθρο 18 παράγραφος 1,  Εκτιμώντας:  ότι το άρθρο 14β παράγραφος 1 της απόφασης αριθ. 2177/83/ΕΚΑΧ προβλέπει ότι η Επιτροπή μπορεί να καθορίσει πρόσθετες ποσοστώσεις σε επιχείρηση όταν, στο πλαίσιο προγράμματος αναδιάρθρωσης που έχει δεχτεί ότι είναι δυνατόν να εξασφαλίσει τη βιωσιμότητα της εν λόγω επιχείρησης το 1986, η τελευταία αυτή θα έχει προβεί από την 1η Ιανουαρίου 1980, στα 3/4 των μειώσεων της παραγωγικής δυναμικότητας που προβλέπει το πρόγραμμα αυτό·  ότι σκοπός του εν λόγω άρθρου είναι να ενθαρρυνθούν οι επιχειρήσεις προκειμένου να προβούν γρήγορα στο κλείσιμο των πλεοναζουσών παραγωγικών μονάδων, όπως αναφέρεται στον αριθμό 11 των αιτιολογικών σκέψεων της απόφασης·  ότι το σύστημα ποσοστώσεων που θεσπίστηκε με την απόφαση αριθ. 2177/83/ΕΚΑΧ εφαρμόζεται από την 1η Ιουλίου 1983 μέχρι τις 31 Ιανουαρίου 1984·  ότι, όπως απέδειξε η πείρα, η εξέταση του προγράμματος αναδιάρθρωσης μιας επιχείρησης, προκειμένου να εκτιμηθεί αν η επιχείρηση θα είναι βιώσιμη το 1986, είναι δυνατόν να αποτελέσει μακρά και πολύπλοκη διαδικασία η οποία δεν πρόκειται να οδηγήσει σε συμπεράσματα πριν από τη λήξη της εφαρμογής του συστήματος ποσοστώσεων·  ότι μια τέτοια καθυστέρηση, ενδέχεται, να εξαλείψει το όφελος που προβλέπεται από το άρθρο 14β για επιχείρηση που έχει ήδη εκτελέσει σημαντικό πρόγραμμα κλεισίματος παραγωγικών μονάδων, σύμφωνα με τους γενικούς στόχους για τον χάλυβα, ανατρέποντας έτσι τους σκοπούς του άρθρου 14β·  ότι, εξαιτίας της κατάστασης αυτής, η απόφαση αριθ. 2177/83/ΕΚΑΧ προσέκρουσε σε απρόβλεπτες δυσκολίες κατά την έννοια του άρθρου 18 παράγραφος 1, και πρέπει, συνεπώς, να τροποποιηθεί ανάλογα,  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:  Άρθρο 1  Η πρώτη πρόταση του άρθρου 14β παράγραφος 1 της απόφασης αριθ. 2177/83/ΕΚΑΧ αντικαθίσταται από την ακόλουθη πρόταση:  «Η Επιτροπή μπορεί να καθορίσει πρόσθετες ποσοστώσεις για επιχείρηση η οποία, από την 1η Ιανουαρίου 1980, έχει προβεί στα 3/4, τουλάχιστον, των μειώσεων της παραγωγικής ικανότητας που προβλέπει το πρόγραμμα αναδιάρθρωσής της και των μειώσεων που απαιτεί, ενδεχομένως, η Επιτροπής στις αποφάσεις της της 29ης Ιουνίου 1983 σχετικά με τις ενισχύσεις στη βιομηχανία σιδήρου και χάλυβα».  Άρθρο 2  Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.  Η παρούσα απόφαση είναι δεσμευτική ως προς όλα τα μέρη της και ισχύει άμεσα σε κάθε κράτος μέλος.  Βρυξέλλες, 8 Νοεμβρίου 1983.  Για την Επιτροπή  Etienne DAVIGNON  Αντιπρόεδρος  (1) ΕΕ αριθ. L 208 της 31. 7. 1983, σ. 1.  (2) ΕΕ αριθ. L 269 της 1. 10. 1983, σ. 55.